钦定古今图书集成/明伦汇编/皇极典/第250卷 > 书经 > 周书召诰
## 钦定古今图书集成/明伦汇编/皇极典/第250卷 > 书经 > 周书召诰

呜呼！皇天上帝，改厥元子，玆大国殷之命。惟王受命，
无疆惟休，亦无疆惟恤。呜呼！曷！其柰何弗敬？

〈蔡传〉此下皆告成王之辞，托周公达之王也。商受嗣天位，为元子矣，元子不可改而天改之，大国未易亡而天亡之，皇天上帝其命之不可恃如此。今王受命，固有无穷之美，然亦有无穷之忧，于是叹息言：“王曷其柰何弗敬乎？”

天既遐终大邦殷之命，兹殷多先哲王，在天越厥后
王，后民兹服厥命。厥终智藏瘝在夫知保抱，携持厥
妇子，以哀吁天，徂厥亡出执。呜呼！天亦哀于四方民，
其眷命用懋，王其疾敬德！

〈蔡传〉《后王》“后民”，指受也。谓天既欲远绝大邦殷之命矣，而此殷先哲王，其精爽在天，宜若可恃者。而商纣受命，卒致贤智者退藏，病民者在位，民困虐政，保抱携持其妻子，哀号呼天，往而逃亡，出见拘执，无地自容。故天亦哀民，而眷命用归于勉德者。天命不常如此，今王其可不疾敬德乎？

相古先民有夏，天迪从子，“保面稽天，若今时既坠厥
命。今相有殷，天迪格，保面稽天，若今时既坠厥命。”

〈蔡传〉《从子保》者，从其子而保之，谓禹传之子也。面，乡也。视古先民有夏，天固启迪之，又从其子而保佑之，禹亦面考天心，敬顺无违，宜若可为后世凭借者，今时已坠厥命矣。今视有殷，天固启迪之，又使其格正夏命而保佑之，汤亦面考天心，敬顺无违，宜亦可为后世凭借者，今时已坠厥命矣。以此知天命诚不可恃以为安也。

“今冲子嗣，则无遗寿。”耇曰“其稽我古人之德？”矧曰“其
有能稽谋自天？”

〈蔡传〉言王以童子嗣位，不可遗弃老成，言其能稽古人之德，是固不可遗也；况言其能稽谋自天，是尤不可遗也。

呜呼！有王虽小，元子哉！其丕能𫍯于小民。今休。王不
敢后用顾畏于民。碞王来绍上帝，自服于土《中。旦》曰：
“其作大邑，其自时配皇天，毖祀于上下，其自时中乂。
王厥有成命，治民。今休。”

〈蔡传〉《洛邑》天地之中，故谓之土中。王来洛邑，继天出治，当自服行于土中。又举周公尝言，“作此大邑”，自是可以对越上帝，可以飨答神祗，自是可以宅中图治。“成命”者，天之成命也。成王而能绍上帝，服土中，则庶几天有成命治民，今即休美矣。

王先服殷御事，比介于我有周御事，节性。惟日其迈，
王敬作所不可不敬德。我不可不监于有夏，亦不可
不监于有殷。“我不敢知，曰有夏服天命，惟有历年。我
不敢知，曰不其延，惟不敬厥德，乃早坠厥命。我不敢
知，曰有殷受天命，惟有历年。我不敢知，曰不其延，惟
不敬厥德，乃早坠厥命。”

〈大全〉林氏曰：“古人于天命不以为必有，不以为必无，故《召公》于历年不其延皆不敢知者，疑之也。至于敬德则有历年，不敬德则坠厥命，盖无可疑者。

今王嗣受厥命，我亦惟兹二国命嗣若功”，王乃初服。

〈蔡传〉今王继受天命，我谓“亦惟此夏商之命，当嗣其有功者”，谓继其能敬德而历年者也。况王乃新邑初政，服行教化之始乎？

呜呼！若生子，罔不在厥初生，自贻哲命。今天其命哲，
命吉凶，命历年，知今我初服。

〈蔡传〉《叹息》，言王之初服，若生子，无不在于初生。习为善则善矣，自贻其哲命，为政之道亦犹是也。今天其命王以哲乎？命以吉凶乎，命以历年乎？皆不可知。所可知者，今我初服如何？尔初服而敬德，则亦自贻哲命，而吉与历年矣。

宅新邑，肆惟王其疾敬德。王其德之用，祈天永命。其
惟王勿以小民淫用非彝，亦敢殄戮。用乂民，若有功。

〈蔡传〉“刑”者，德之反。疾于敬德，则当缓于用刑，勿以小民过用非法之故，亦敢于殄戮，用治之也。惟顺导民，则可有功。

其惟王位在德元小民乃惟刑，用于天下。《越王显》。

〈蔡传〉元，首也。居天下之上，必有首天下之德。王位在“德元”，则小民皆仪刑用德于下，于王之德益以显矣。

上下勤恤，其曰：“我受天命，丕若有夏历年，式勿替有
殷历年，欲王以小民受天永命。”

〈蔡传〉《君臣勤劳期》曰：“我受天命，大如有夏历年，用勿替有殷历年”，欲兼夏殷历年之永也。召公又继以“欲王以小民，受天永命”，盖以小民者，勤恤之实，受天永命者，历年之实也。

拜手稽首曰：“予小臣敢以王之仇民百君子越友民，
保受王威命，明德，王永有成命。王亦显我，非敢勤，惟
恭奉币，用供王能，祈天永命。”

〈蔡传〉保者，保而不失。受者，受而无拒。“威命明德”者，德，威德明也。言予小臣敢以殷周臣民保受王威命

明德王当终有天之成命，以显于后世。我非敢以此为勤，惟恭奉币帛，用供王能祈天永命而已。盖奉币之礼，臣职之所当恭，而祈天之实，则在王之所自尽也。